**Saistošo noteikumu “Liepājas valstspilsētas pašvaldības nolikums” PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | 2023. gada 1. janvārī stājās spēkā Pašvaldību likums, kas noteic, ka uz likuma “Par pašvaldībām” pamata pieņemtie saistošie noteikumi piemērojami līdz 2024. gada 30. jūnijam, ciktāl tie nav pretrunā ar Pašvaldību likumu.  Tostarp Liepājas pilsētas domes 2017. gada 17. augusta saistošie noteikumi Nr.14 “Liepājas pilsētas pašvaldības nolikums” ir izdoti, pamatojoties uz likumu “Par pašvaldībām”. Līdz ar to izstrādāti jauni saistošie noteikumi ar mērķi noteikt Liepājas valstspilsētas pašvaldības (turpmāk – pašvaldība) institucionālo sistēmu un darba organizāciju.  Saistošie noteikumi izstrādāti, lai pilnveidotu pašvaldības nolikumu, nodrošinātu tā atbilstību augstāka juridiskā spēka normatīvajiem aktiem, kā arī lai veiktu nepieciešamo aktualizāciju, tai skaitā, veicot atsevišķu pašvaldības iestāžu nosaukumu maiņu vai precizēšanu.  Pašvaldības institucionālo sistēmu veido pašvaldības dome, domes izveidotās komitejas, komisijas un amatpersonas – domes priekšsēdētājs un viņa vietnieks, pašvaldības izpilddirektors un viņa vietnieki, kā arī pašvaldības administrācija (pašvaldības iestādes un aģentūras).  Saistošajos noteikumos, regulējot pašvaldības darba organizācijas jautājumus, noteikta publisko tiesību līgumu noslēgšanas procedūra, administratīvo aktu apstrīdēšanas kārtība, iedzīvotāju pieņemšanas un iesniegumu izskatīšanas kārtība, sadarbība ar pilsoniskās sabiedrības organizācijām, sabiedrības iesaistes pašvaldības darbā jautājumi, tai skaitā vispārīgie pašvaldības komunikācijas ar sabiedrību principi, publiskās apspriešanas organizēšanas kārtība, sabiedrības viedokļa par saistošo noteikumu projektiem noskaidrošanas kārtība, kā arī kārtība, kādā iedzīvotāji var piedalīties domes un komiteju sēdēs.  Turpmāk domes darba reglamentu, domes un tās izveidoto komiteju un komisiju apkalpošanas kārtību, privāto tiesību līgumu noslēgšanas kārtību, lietvedības un dokumentu nodošanas kārtību jaunajam domes priekšsēdētājam domes priekšsēdētāja nomaiņas gadījumā, iekšējo normatīvo aktu izdošanas kārtību reglamentēs iekšējais normatīvais akts – pašvaldības darba reglaments. |
| 2. Fiskālā ietekme uz pašvaldības budžetu | Saistošo noteikumu izpildei jaunas institūcijas vai darba vietas netiek veidotas, izmaiņas plānots veikt apstiprinātā pašvaldības budžeta ietvaros.  Līdz ar to nav plānots samazināt vai palielināt ieņēmumu un izdevumu daļu. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošajiem noteikumiem nav ietekme uz vidi, iedzīvotāju veselību vai uz uzņēmējdarbības vidi pašvaldības teritorijā. Tie nerada konkurences ierobežojumus.  Sociālā ietekme – tiks veicināta sabiedrības iesaiste pašvaldības darbā, atsevišķu lēmumu pieņemšanas procesā. Sadarbības organizāciju atbalstam tiks rīkoti projektu konkursi, kuru norisi reglamentēs atsevišķi domes izdotie normatīvie akti. Pirms atbalsta sniegšanas tiks izvērtēta ietekme uz uzņēmējdarbības vidi pašvaldības teritorijā un atbalsta ietekme uz konkurenci. Lai pēc iespējas veicinātu iedzīvotāju iesaisti pašvaldības darbā un veicinātu iedzīvotāju līdzdalību vietējas nozīmes jautājumu lemšanā, ievērojot iedzīvotāju intereses, saistošie noteikumi paredz samazināt minimālo iedzīvotāju skaitu, kāds nepieciešams publiskās apspriešanas rīkošanai. Pašreiz spēkā esošā saistošo noteikumu redakcija paredz, ka publisko apspriešanu rīko, pēc ne mazāk kā piecu procentu pašvaldības iedzīvotāju iniciatīvas. Turpmāk minimālais iedzīvotāju skaits publiskās apriešana rīkošanai noteikts – 1000 iedzīvotāji. |
| 4. Ietekme uz administratīvajām procedūrām un to izmaksām | No pašvaldības nolikuma tiek izslēgta sadaļa, kas nosaka domes un komiteju darba reglamentu, lēmumu iesniegšanas kārtību, kā arī šo institūciju darba organizatorisko un tehnisko apkalpošanas kārtību, privāto tiesību līgumu noslēgšanas kārtību. Turpmāk to atbilstoši Pašvaldību likuma 50. panta otrajai daļai noteiks pašvaldības darba reglaments.  Saistošo noteikumu piemērošanā privātpersonas kā līdz šim varēs vērsties pašvaldības domē vai attiecīgajā pašvaldības institūcijā, iesniegumu klātienē iesniedzot Liepājas Centrālās administrācijas Klientu apkalpošanas un pakalpojumu centrā vai attiecīgajā iestādē.  Ar saistošajiem noteikumiem Liepājas sabiedriskajam transportam, Liepājas Izglītības pārvaldei, Liepājas Nekustamā īpašuma pārvaldei, Liepājas būvvaldei, Liepājas Sociālajam dienestam, Liepājas Komunālajai pārvaldei, Liepājas Kultūras pārvaldei, Liepājas Dzimtsarakstu nodaļai un Liepājas Kapsētu pārvaldei deleģēts noteikt maksu par pašvaldības iestāžu sniegtajiem pakalpojumiem, ja ārējie normatīvie akti tieši nenoteic, ka maksas apstiprināšana ir domes kompetencē. |
| 5. Ietekme uz pašvaldības funkcijām un cilvēkresursiem | Atbilstoši Pašvaldību likuma 49. panta pirmajai daļai saistošajos noteikumos tiek noteikta pašvaldības institucionālā sistēma un darba organizācija.  Saistošo noteikumu izpildei tiks noteikti jauni pienākumi vai uzdevumi esošajām institūcijām un to darbiniekiem, jo saskaņā ar Pašvaldību likumu pašvaldībai ir palielinājies noteikto funkciju un uzdevumu apjoms. |
| 6. Informācija par izpildes nodrošināšanu | Saistošo noteikumu izpildē nav paredzēts izveidot jaunas institūcijas, esošo likvidācija vai reorganizācija. Saistošo noteikumu izpilde, citstarp, ir saistīta ar pašvaldības administrācijā ietilpstošo institūciju nosaukumu maiņu, līdz ar to saistošo noteikumu izpildē ir iesaistītas attiecīgās pašvaldības administrācijas institūcijas.  Izpildes nodrošināšana tiks veikta apstiprinātā pašvaldības budžeta ietvaros. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai.  Saistošo noteikumu izpilde tiks īstenota apstiprinātā pašvaldības budžeta ietvaros.  Pašvaldības izraudzītie līdzekļi ir leģitīmi un rīcība ir atbilstoša normatīviem aktiem. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes gaitā ir notikušas diskusijas un konsultācijas ar izglītības iestādēm, izglītojamo un vecāku līdzpārvaldēm par izglītības iestāžu nosaukumu maiņu, precizēšanu.  Saistošo noteikumu projekts un tam pievienotais paskaidrojuma raksts pirms tā virzīšanas izskatīšanai un pieņemšanai pašvaldības domes sēdē sabiedrības viedokļa noskaidrošanai tiks publicēts pašvaldības oficiālajā tīmekļvietnē, kā arī informācija izvietota pašvaldības telpās Rožu ielā 6 apmeklētājiem pieejamā vietā. Viedokļa noskaidrošanas termiņš ir ne mazāks kā divas nedēļas.  Viedokļa noskaidrošanas termiņā saņemts priekšlikums, publicēt maksas pakalpojumu cenrāžus ne tikai pašvaldības oficiālajā tīmekļa vietnē, bet nodrošināt iespēju iepazīties ar tiem klātienē Klientu apkalpošanas centros Rožu ielā 6, Peldu ielā 5.  Priekšlikums netiek ņemts vērā, jo saistošo noteikumu 54. punkts noteic maksas pakalpojumu cenrāžu publicēšanu oficiālajā tīmekļa vietnē, taču tas nekādā ziņā neierobežo iedzīvotāju tiesības iepazīties ar šiem dokumentiem klātienē.  Saņemts priekšlikums par saistošo noteikumu 75. punktu, ierosinot saistošajos noteikumos noteikt, kur var iepazīties ar nolikumu par Aktīvo iedzīvotāju padomes izveidošanu un darbības nosacījumiem.  Priekšlikums netiek ņemts vērā, jo saistošie noteikumi paredz, ka Aktīvo iedzīvotāju padomes izveidošanas un darbības nosacījumus nosaka domes apstiprinātā nolikumā. Aktīvo iedzīvotāju padomes nolikums tiks apstiprināts un izdots Pašvaldību likuma noteiktajā kārtībā un ikvienam iedzīvotājam tas būs iespējams ar to iepazīties pašvaldības oficiālajā tīmekļa vietnē un klātienē.  Saņemts priekšlikums iestrādāt saistošajos noteikumos regulējumu par iedzīvotāju kolektīvā iesnieguma iesniegšanas kārtību.  Priekšlikums netiek ņemts vērā, jo kolektīvo iesniegumu noformēšanas, iesniegšanas un izskatīšanas kārtību nosaka Pašvaldību likuma 56. un 57. pants.  Saņemts priekšlikums noteikt, kā noteikts publiskajai apriešanai nepieciešamais minimālais iedzīvotāju skaits.  Priekšlikums ņemts vērā, papildinot saistošo noteikumu paskaidrojuma raksta 3. punktu. |

Domes priekšsēdētājs Gunārs Ansiņš